Oliver Lauridsen

Oliver Holton Lauridsen (sündinud 24. märtsil 1989 Gentofte vallas) on Taani jäähokimängija, kes mängib kaitsjana Rootsi kõrgliiga klubis Malmö Redhawks.

Aastatel 2008–2011 mängis ta USA-s Minnesota osariigis St. Cloud State University jäähokimeeskonnas.

2009. aastal valiti ta NHL-i draftis Philadelphia Flyersi poolt 196. valikuna. 2011. aastal asus ta mängima American Hockey League'is (AHL) Flyersi noorteklubis Adirondack Phantoms. 30. märtsil 2013 debüteeris Lauridsen NHL-is mängus Boston Bruinsi vastu. Hooajal 2012–13 osales ta NHL-is 15 põhihooaja mängus, lõi kaks väravat ja andis ühe väravasöödu. Pärast seda pääses ta järgmise kahe aasta jooksul NHL-is väljakule vaid korra, mängides üle jäänud aja AHL-is.

Hooajal 2015–16 mängis Lauridsen Rootsi kõrgliiga klubis Frölunda HC. Ta võitis sel hooajal klubiga nii Rootsi meistrivõistlused kui ka Jäähoki Meistrite Liiga. Aastatel 2016–2020 mängis ta KHL-is Jokerite ridades.

2020. aasta aprillis sõlmis ta kolmeaastase lepingu Redhawksiga.

Lauridsen on osalenud Taani jäähokikoondise koosseisus seitsmetel maailmameistrivõistlustel.

Tema noorem vend Markus Lauridsen on samuti jäähokimängija.

Välislingid 
 Oliver Lauridsen NHL.com lehel
 Oliver Lauridsen hockeydb.com lehel

Taani jäähokimängijad
Philadelphia Flyersi mängijad
Jokerite mängijad
Sündinud 1989